**Oy Aurinkomatkat – Suntours Ltd Ab** on Suomen suurin valmismatkojen järjestäjä 32 prosentin markkinaosuudella. Se kuuluu Finnair-konserniin. Aurinkomatkat tarjoaa paitsi perinteisiä valmismatkoja, myös lento+hotelli-omatoimimatkoja sekä pelkkiä lentoja ja hotelleja, räätälöityjä matkoja, aktiivilomia (hiihto, golf, vaellus, sukellus ja maraton), teemamatkoja (kiertomatkat ja lukijamatkat) ja risteilyjä. Yhtiö lennätti 300 000 lomailijaa ulkomaille vuonna 2012; 65 prosenttia matkoista myytiin internetin kautta. Liikevaihto oli 245 miljoonaa euroa vuonna 2012. Aurinkomatkat tekee valmismatkoja noin 40 maahan, 150 lomakohteeseen ja 900 hotelliin. Yhtiössä työskentelee noin 280 henkilöä, heistä noin 110 lomakohteissa.

Vuonna 2011 Aurinkomatkojen tarjontaan lisättiin myös SMT:n ja Arean vapaa-ajan matkailun palvelut, jolloin toiminta laajeni perinteisistä valmismatkoista täyden palvelun matkatavarataloksi.

Historia
--------

### 1960-luku

1960-luvun alussa Suomeen muodostui kaksi kilpailevaa matkanjärjestäjäryhmittymää. Toiseen ryhmään kuului markkinoinnissa käytetty nimi Aurinkomatkat, jonka takana olivat matkanjärjestäjät Area ja Kaleva. Kilpaileva ryhmittymä oli Suomen Ulkomaanmatkat Oy, johon kuuluivat Suomen Matkatoimisto Oy, Suomen Turistiauto Oy ja Kar-Airin matkatoimisto.

Kun alalle alkoi tulla myös uusia yrittäjiä, vanhat matkanjärjestäjät päättivät tiivistää yhteistyötään. Siksi 29. marraskuuta vuonna 1963 kaupparekisteriin rekisteröitiin virallisesti yhtiö Aurinkomatkat – Suntours Ltd Oy, jonka kolmeksi suurimmaksi osakkaaksi tulivat Area, Suomen Matkatoimisto Oy ja Matkatoimisto Kaleva. Loput osakkeet jakautuivat 13 pienen matkatoimiston kesken. *lähde?*

Ensimmäinen Aurinkomatkojen nimellä julkaistu lomaesite tuli jo kesäksi 1963. Tämän ensimmäisen toimintavuoden aikana Aurinkomatkat toteutti 10 000 matkaa. Kohteita olivat Gotlanti, Bornholm, Rodos, Italia, Mallorca, Ibiza, Bulgaria, kiertomatkat Euroopan eri maissa ja kaupunkilomat (Wien, Hampuri, Rooma, Ateena, Pariisi, Amsterdam, Pohjoismaiden pääkaupungit, Lugano ja Venetsia). *lähde?*

Matkustaminen oli 1960-luvulla huomattavasti nykyistä hankalampaa. Esimerkiksi Rodokselle pääsi vain yhdistelmämatkalla, jossa oltiin ensin viikko Ateenassa. Ateenaan mentäessä lennettiin ensin Düsseldorfiin suomalaisella Caravelle-koneella ja sitten perille saksalaisella Vickers Viscount -koneella. Ateena–Rodos-lennot kuljetti kreikkalainen Olympic Airways. *lähde?*

Kesällä 1966 Aurinkomatkat alkoi käyttää lennoillaan suihkukoneita ensimmäisenä matkanjärjestäjänä maailmassa ja panostaa reittilentojen sijaan tilauslentoihin.. Talvella 1966–1967 enää vain lyhyet lennot Müncheniin tehtiin nelimoottorisella Douglas DC-6B -koneella. Tätä konetta käytettiin tosin vielä syksyllä 1967 Madeiran-lennoilla. Suurin osa matkoista kesällä 1968 tehtiin Super Caravelle -koneilla. Koko 1960-luvun ajan julkaistiin erillinen kesäohjelma Pohjoismaihin. *lähde?*

Kesällä 1969 Aurinkomatkat alkoi käyttää vain Finnairin lentoja. Myöhemminkin, myös 2000-luvulla, on tosin käytetty satunnaisesti muitakin lentoyhtiöitä. Vuonna 1969 matkustajia kyyditsivät Finnairin uudet DC-8-62-suihkukoneet, joihin mahtui 189 matkustajaa. Kesä 1969 oli viimeinen, jolloin liikemerkkinä käytettiin auringonkukkaa. Talvella logoksi otettiin musta a-kirjain, joka oli oranssin ympyrän päällä. *lähde?*

### 1970-luku

Suurta murrosta matkailussa merkitsivät Finnairin DC-10-30-koneet, jotka otettiin käyttöön myös tilausliikenteessä keväällä 1975. Tilauslentoversioon mahtui jopa 345 matkustajaa. 1970-luvulla Aurinkomatkojen suosituin kohdemaa oli Espanja, talvella Kanariansaaret ja kesällä Mallorca sekä Manner-Espanjan Torremolinos, Marbella, Benidorm ja Tossa del Mar.

Talvella 1974-1975 Aurinkomatkat vei matkalaisia ensimmäistä kertaa DC-8-koneella Thaimaahan. Kohteina olivat Bangkok ja Pattaya. Finnpartnerin risteilyohjelmaa laajennettiin, ja risteilyjä järjestettiin 1970-luvulla monena talvena. *lähde?*

Vuonna 1976 Aurinkomatkat perusti Tukholmaan tytäryhtiön nimellä Aura-Suntours Ltd Ab. Lennot lähtivät Tukholmasta, ja suurin osa osallistujia tulikin Ruotsista. Tytäryhtiön toiminta lakkautettiin lokakuussa 1978. *lähde?*

### 1980-luku

Turkki tuli lomavalikoimaan vuonna 1982, kun matkat Marmarikseen aloitettiin. Vuonna 1987 tarjontaan tulivat myös Alanya ja Side. 1980-luvun uudistuksia olivat myös Aurinkomatkojen omat linja-autot eri puolilta Suomea Helsinki-Vantaan lentoasemalle sekä mm. Turusta, Tampereelta ja Oulusta lähtevät lomalennot suosituimpiin kohteisiin. *lähde?*

### 1990-luku

Vuonna 1990 Finnair sai ensimmäisenä lentoyhtiönä maailmassa uuden laajarunkoisen MD-11-koneen. Tilauslennoilla koneessa oli ensin 367 paikkaa, mutta sitten paikkalukua nostettiin 407:ään. Aurinkomatkat sai uuden koneen käyttöönsä Teneriffan-lennoilla. *lähde?*

Boeing 757 -konetyyppi tuli käyttöön vuonna 1998. Se pystyi ottamaan tilauslennoilla 219 matkustajaa, ja siitä tuli Aurinkomatkojen useimmilla tilauslennoilla käytetty kone. 2010-luvulla ne korvattiin Airbus A321 Sharklet -koneilla.

Aurinkomatkat käynnisti vuonna 1999 kestävän matkailun ohjelman. Osana ohjelmaa matkanjärjestäjä aloitti vuonna 2005 hotellien luokittelun ympäristöystävällisyydestä kertovilla pisaratunnuksilla.

### 2000-luku

Aurinkomatkat järjesti vuosia osassa kohteitaan lapsille tarkoitettua Tenavakerhoa. Ensimmäistä kertaa suomalainen lastenhoitaja oli mukana Riminillä vuonna 1968. Vuonna 2005 Tenavakerho korvattiin kaikenikäisille tarkoitetulla Fun&Sun-vapaa-ajanohjelmalla. 
Vuonna 2011 Aurinkomatkat aloitti yhteistyön Moomin Charactersin kanssa. Suosituimmissa talvi- ja kesäkohteissa toimii nykyään Muumikerho, joka järjestää ohjelmaa 4-12-vuotiaille lapsille koulujen loma-aikoina.

Palkinnot
---------

Aurinkomatkat on saanut useita palkintoja eri lehtien asiakaskyselyissä. Nämä kyselyt eivät ole puolueettomia tutkimuksia vaan antavat suuntaa ihmisten mielipiteistä. *Matkaopas*-lehden lukijatutkimuksessa Aurinkomatkat on äänestetty Suomen parhaaksi matkanjärjestäjäksi kategorioissa "palvelultaan paras matkanjärjestäjä" sekä "hinta-laatusuhteeltaan paras matkanjärjestäjä" vuosina 2005, 2006, 2007 ja 2008. Vuodesta 2006 lähtien Aurinkomatkat on voittanut myös uuden kategorian "paras kaupunkimatkojen järjestäjä". Aurinkomatkat on valittu myös *Reader's Digestin* (Suomessa *Valitut Palat*) European Trusted Brands -tutkimuksessa Suomen parhaaksi kategoriassa "matkatoimistot" monena peräkkäisenä vuotena, viimeksi 2013. Suomessa kyselyyn vastaa vuosittain noin 3 000 *Valitut Palat* -lehden tilaajaa.

Aurinkomatkojen Loma-apparaatti valittiin parhaaksi kuluttajille suunnatuksi palveluksi digitaalisen markkinoinnin Grand One -kilpailussa maaliskuussa 2010.

Toimitusjohtajia
----------------

Lähde:

* Erkki Palokorpi 1963–1968
* Veijo Jokiranta 1968–1971
* Lasse Grönlund 1971–1973
* Rauno Kivinen 1973–
* Birger Bäckman
* Heikki Sierla 1978
* Timo Heinonen 1979–2005
* Jukka Salama 2006–
* Tuomo Meretniemi –2014
* Timo Kousa 2014–

Lähteet
-------

1. 1 2  Aurinkomatkat uusii brändinsä 8.6.2011
2. ↑  Finnairin vuosikatsaus 2007
3. 1 2 3 4 5  Falkenberg, Topi (toim.) 2000: Markalla Mallorcalle, kahdella Kanarialle. Suomalaisen chartermatkailun vuosikymmenet. Suomen Ilmailumuseon julkaisuja n:o 2. Tikkurilan Paino Oy, Vantaa.
4. ↑  Matkakuume: Miten suomalaiset oppivat matkustamaan etelän aurinkoon? Kulttuuriantropologin ja Aurinkomatkojen entisen vtj:n Tom Selänniemen haastattelu, toim. Kai Ristola. Radio Yle 1 20.12.2017 (uusinta keväältä 2014).
5. ↑  Falkenberg, T. 2000. Markalla Mallorcalle, kahdella Kanarialle – Suomalaisen chartermatkai- lun vuosikymmenet. Sivu 28. Vantaa: Suomen Ilmailumuseon julkaisuja n:o 2.
6. ↑  *Vuosikertomus 1998*, s. 20. Finnair, 1999. Teoksen verkkoversio (viitattu 19.12.2017).  (Arkistoitu – Internet Archive)
7. ↑  Tanskanen, Jari: Finnair pohtii lomalentokaluston uusimista *Yle Uutiset*.  31.3.2009. Viitattu 19.12.2017.
8. ↑  Aurinkomatkat aloittaa Finnairin Sharklet-koneen käytön lokakuussa *Lentoposti*.  13.09.2013. Viitattu 19.12.2017.
9. ↑  Hannonen, Hanna-Maria & Kekäläinen, Outi-Meri: *Kestävä kehitys osana valmismatkaa Kyproksen Limassolissa*, s. 33, 39. Opinnäytetyö. Kajaanin ammattikorkeakoulu, Matkailun koulutusohjelma, 2009. Teoksen verkkoversio (viitattu 19.12.2017).
10. ↑  Matkaopas-lehdet 2/2005, 1/2006, 1/2007 ja 1/2008
11. ↑  Matkaopas-lehdet 1/2006, 1/2007 ja 1/2008
12. ↑  Luotetuin merkki -nettisivusto
13. ↑  Area ja Aurinkomatkat kärkeen Grand One -kisassa *Matkaviikko-sivusto*.  29.03.2010.  Arkistoitu 22.12.2017. Viitattu 19.12.2017.
14. ↑  Seitsemäs mies paikallaan.  *Helsingin Sanomat*, 2.2.1979, s. 19. Näköislehden aukeama (tilaajille).
15. ↑  Salama Aurinkomatkojen johtoon vuoden alusta *marmai.fi*.  16.11.2005. Viitattu 8.5.2019.
16. ↑  Aurinkomatkojen toimitusjohtaja ulos *is.fi*.  23.4.2014. Viitattu 8.5.2019.

Aiheesta muualla
----------------

* Aurinkomatkojen sivusto
* Paikka auringossa[vanhentunut linkki] Aurinkomatkojen ylläpitämä matkailusivusto.
* Loma-apparaatti (Arkistoitu – Internet Archive) Ihmekone, jonka hakutulokset perustuvat suomalaisten matkailijoiden suosituksiin
* Selänniemi, Tom: *Elämyksiä elämääsi : 40 vuotta Aurinkomatkoja*. Otava, 2003, ISBN 9511188615.